
ДО
ОБЩИНСКИ СЪВЕТ
БУРГАС

Д О К Л А Д Н А  З А П И С К А

ОТ ПЕТКО ДИМИТРОВ ДРАГНЕВ
УПРАВИТЕЛ НА „БУРГАСБУС“ ЕООД

ОТНОСНО: Даване на съгласие за преотстъпване ползването на част от Автогарата в гр. Средец

УВАЖАЕМИ ОБЩИНСКИ СЪВЕТНИЦИ,

„Бургасбус“ ЕООД е собственик на недвижим имот със статут Автогара, в гр. Средец, ул. „Никола Попов“ № 3, с обща застроена площ от 374 кв. м, за което притежава  нотариален акт от 11.04.2002 г.
В сградата са обособени задължителните за автогарово обслужване  помещения – чакалня,  гардероб, тоалетни, помещения за почивка на шофьорите, каси за продажба на билети и др.
От 2014 г., на „Бургасбус“ ЕООД е възложен обществен превоз на пътници по общинската транспортна схема на община Бургас, на основание Регламент (ЕО) № 1370/2007 на Европейския парламент и на Съвета от 23 октомври 2007 година относно обществените услуги за пътнически превоз с железопътен и автомобилен транспорт и за отмяна на регламенти (ЕИО) № 1191/69 и (ЕИО) № 1107/70 на Съвета. Съгласно 
член 5 т. 2 буква „б“ от цитирания ретламент, като вътрешен оператор, „Бургасбус“ ЕООД следва да осъществява обществен пътнически превоз в рамките на територията на Община Бургас, независимо от изходящи линии или други второстепенни елементи на тази дейност, навлизащи в територията на съседни общини и няма право да участва в конкурентни тръжни процедури, организирани извън територията на Община Бургас. 
	В тази връзка, дружеството не обслужва линии от междуселищния транспорт с начална, крайна или междинна спирка в гр. Средец, а стопанисването на Автогара „Средец“,  като обект по смисъла на чл. 21 и 22 от Закона за автомобилните превози е в тежест на дружеството, а извършването на каквито и да е подобрения по сградата са  икономически необосновани. Към момента част от сградата е неизползваема, в лошо състояние и не може да получи категоризация по реда на Наредбата за условията и реда за обществен превоз на пътници и товари без да се извърши основен ремонт. В същото време за нормалното функциониране на междуселищния транспорт в гр.Средец, е целесъобразно да се предоставя автогарово обслужване.
На 20.03.2024 г. при нас постъпи писмо от г-н Иван Кичев, кмет на Община Средец, с предложение сградата да бъде предоставена за безвъзмездно управление или като дарение на Община Средец, за да може общината да предприеме действия по реконструкция и реновиране на автогароварата част и да създаде  организация за обслужване на пътници.  

Необходимите помещения за функциониране на автогарата са с обща площ от 115 кв. м и включват чакалня, гардероб, тоалетни, помещения за почивка на шофьорите и каси за продажба на билети, поради което считам, че е целесъобразно само тази част да се предостави за временно ползване на Община Средец, срещу ангажимента на експлоатанта да поеме всички разходи за преустройството, благоустрояването и привеждане на предоставените му активи в съответствие с регламентираното в чл.52 до чл.60 от Наредба № 33 от 3 ноември 1999 г. за обществен превоз на пътници и товари на територията на Република България, относно изискванията за поддържането и експлоатацията на автогарите.     

В този случай няма да се променя собствеността, всички разходи за ремонт и подобрения ще бъдат за сметка на Община Средец, а „Бургасбус“ ООД, ще продължи да отдава под наем след проведени тръжни процедури останалата част от сградата. 
Съгласно чл.12, ал.1, т. 10 от Наредбата за условията и реда за упражняване правата на собственост в търговски дружества, участието в граждански дружества и сключването на договори за съвместна дейност от Община Бургас, в правомощията на Общински съвет е да вземе решение за сключване за срок над 3 години на договор за предоставяне на Община Средец за временно ползване на част от Автогарата в гр. Средец, срещу задължаването на експлоатанта да поеме всички разходи за преустройството, благоустрояването и привеждане на предоставените му активи в съответствие с регламентираното в чл.52 до чл.60 от Наредба № 33 от 3 ноември 1999 г. на Мин. на Транспорта относно изискванията за поддържането и експлоатацията на автогарите .
С оглед на гореизложеното, на основание чл.12, ал.1, т. 10 от Наредбата за условията и реда за упражняване правата на собственост в търговски дружества, участието в граждански дружества и сключването на договори за съвместна дейност от Община Бургас, предлагам Общински съвет - Бургас да вземе следните:

РЕШЕНИЯ:

1. Дава съгласие за сключване на договор за предоставяне на Община Средец за временно ползване на част от Автогарата в гр. Средец, която част се описва както следва: чакалня, гардероб, тоалетни, помещения за почивка на шофьорите и за продажба на билети, с обща площ от 115 кв. м, находящи се на ул. „Никола Петков“ № 3 в гр. Средец, срещу задължаването на експлоатанта да поеме всички разходи за преустройството, благоустрояването и привеждане на предоставените му активи в съответствие с регламентираното в чл.52 до чл.60 от Наредба № 33 от 3 ноември 1999 г. за обществен превоз на пътници и товари на територията на Република България, относно изискванията за поддържането и експлоатацията на автогарите, който договор да се сключи  за срок от 10 години.
2. За срока на действие на договора по т.1, „Бургасбус“ ЕООД няма финансови, административни и технически задължения свързани със автогаровото обслужване и ремонтни дейности.
3. След изтичане срока на договора, всички подобрения по сградата, остават в полза на „Бургасбус“ ЕООД.

Приложение- писмото

С уважение,
ПЕТКО ДРАГНЕВ
УПРАВИТЕЛ 


















